**EGYÜTTMŰKÖDÉSI MEGÁLLAPODÁS

Margit krt. zöldfelület fejlesztése**

(a továbbiakban: **Megállapodás**) amely létrejött egyrészről

**Budapest Főváros Önkormányzata**

Székhelye: 1052 Budapest, Városház u. 9-11.

Törzskönyvi azonosító szám: 735638-

Adószám: 15735636-2-41

KSH statisztikai számjel: 15735636-8411-321-01

ÁHTI azonosító: 745192

Bankszámlaszáma: 11784009-15490012

Képviseli: Karácsony Gergely főpolgármester

mint tulajdonos (a továbbiakban: **Tulajdonos** vagy **Fővárosi Önkormányzat**)

másrészről a

**Budapest Főváros II. Kerületi Önkormányzat**

Székhelye: 1024 Budapest, Mechwart liget 1.

Törzskönyvi azonosító szám: 735650

Adószám: 15735650-2-41

KSH statisztikai számjel: 15735650-8411-321-01

ÁHTI azonosító: 745213

Bankszámlaszáma: 12001008-00201761-00100004

Képviseli: Őrsi Gergely polgármester

mint beruházó (a továbbiakban: **Beruházó**)

harmadrészről a

**BKM Budapesti Közművek Nonprofit Zártkörűen Működő Részvénytársaság**

Székhelye: 1116 Budapest, Kalotaszeg utca 31.

Cégjegyzékszáma: Cg. 01-10-042582

Adószáma: 10941362-2-44

KSH statisztikai számjele: 10941362-3530-573-01

Bankszámlaszáma: 10401093-49564956-57501033

Képviseli: Zakar András főigazgató és Hidegné Fehér Krisztina gazdasági igazgató együttesen

mint üzemeltető (a továbbiakban: **BKM Nonprofit Zrt.**, vagy **Üzemeltető**)

– együttesen: **Felek** – között, az alulírott napon és helyen az alábbi feltételekkel:

1. **Előzmények és a Megállapodás célja**

A BKM Nonprofit Zrt. 2021. évben elkészítette Budapest II. kerület Margit körút Margit utca – Keleti Károly utca közötti szakaszának zöldsáv rehabilitációjának kiviteli tervdokumentációját (a továbbiakban: Tervdokumentáció). A Tervdokumentáció zöldinfrastruktúra-fejlesztést (fatelepítés, zöldfelület növelés, évelő telepítés) tartalmaz, célja a Margit körút zöldfelületeinek, fáinak mennyiségi és minőségi növelése, a területre hulló csapadék visszatartása. Mindez kedvezőbb mikroklimatikus viszonyokat teremt az érintett területen a vegetációs időszakban, vízvisszatartó hatása révén mérsékli a klímaváltozás hatásait, illetve a vonzóbbá, élhetőbbé teszi a közterületet.

A Fővárosi Önkormányzat, a BKM Nonprofit Zrt. és a Beruházó között a „II. kerület Margit körút zöldsáv rehabilitáció kiviteli tervre vonatkozó felhasználási engedély térítésmentes biztosítása tárgyában” 2022. április 06. napján megállapodás (a továbbiakban: *Szerződés*) jött létre, melynek keretében a Fővárosi Önkormányzat a Tervdokumentáció vonatkozásában térítésmentesen felhasználási engedélyt biztosított a Beruházónak, figyelemmel arra, hogy a Beruházó a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 1. pontja alapján a közigazgatási határán belül elhelyezkedő közterek fejlesztéséhez kapcsolódóan közfeladatot lát el és a Beruházó előzetesen hivatalos úton megkereste a Fővárosi Önkormányzatot, mely során jelezte, hogy a Margit körút Margit utca – Keleti Károly utca közötti szakaszának zöldsáv fejlesztéséhez előreláthatólag szükséges beruházási forrás teljes egészében a rendelkezésére áll, ezért a megvalósítást – a kivitelezéshez szükséges közbeszerzési eljárás lebonyolítását követően – önállóan el tudja végezni.

A Szerződés 2.7. pontja értelmében „*A II. Kerületi Önkormányzat kifejezetten kötelezettséget vállal arra, hogy a Fejlesztés kivitelezésére irányuló közbeszerzési eljárás megkezdését megelőzően az Önkormányzattal a Fejlesztés megvalósításának műszaki- és jogi feltételeiről, továbbá a Fejlesztés eredményeként létrejövő vagyonnövekmény tulajdoni- és aktiválási kérdéseinek rendezéséről külön beruházási megállapodást köt. Felek rögzítik, hogy a jelen Megállapodás hatályba lépését követően haladéktalanul megkezdik az egyeztetéseket a beruházási megállapodás mielőbbi létrehozása érdekében.”*

Felek tudomásul veszik, tekintettel arra a körülményre, hogy a Beruházó a kivitelezésre irányuló közbeszerzést a rendelkezésére álló közbeszerzési keretszerződés keretében bonyolítja le, ebből adódóan a fentebb említett beruházási megállapodás megkötésére a Szerződésben foglaltaktól eltérően a kivitelezési szerződés megkötését megelőzően – és nem a közbeszerzési eljárás megkezdését megelőzően – kerül sor.

1. **A Megállapodás tárgya**

2.1. A Beruházó vállalja, hogy a Budapest II. kerület Margit körút Margit utca – Keleti Károly utca közötti szakaszán a jelen Megállapodás 1. számú mellékletét képező Tervdokumentáció és 2. számú mellékletét képező tételes, tervezett költségvetés szerinti zöldfelület fejlesztést megvalósítja (a továbbiakban: **Fejlesztés**).

A Fejlesztéssel érintett Budapest II. kerület Margit körút Margit utca – Keleti Károly utca közötti szakasz (13543/1 hrsz.-ú és 13543/2 hrsz.-ú ingatlanok, a Fejlesztéssel érintett ingatlanok továbbiakban együttesen: **Fejlesztési terület**) a Fővárosi Önkormányzat kizárólagos tulajdonában van.

2.2. Tulajdonos a jelen Megállapodás aláírásával tulajdonosi hozzájárulást ad a Fejlesztés elvégzéséhez az 1. számú mellékletben foglalt Tervdokumentáció szerint. A jelen pontban rögzített tulajdonosi hozzájárulás az engedélyező szervek, szakhatóságok előírásainak maradéktalan betartásával a Megállapodás aláírásának napjától számított 2 (kettő) évig érvényes.

2.3. A Beruházó tudomásul veszi, hogy amennyiben a tulajdonosi hozzájárulás érvényességi ideje alatt nem kezdi meg a jelen Megállapodás szerinti Fejlesztést, úgy ennek megvalósítására új tulajdonosi hozzájárulást kell kérnie.

2.4. A Megállapodás keretében Felek megállapodnak abban, hogy

1. a Fejlesztés vonatkozásában a Tulajdonos jogosult a kivitelezés folyamatát végigkísérni, a munkafolyamatokat és a teljesítést ellenőrizni, a jelen Megállapodás keretében jóváhagyott műszaki tartalomtól eltérő, vagy hibás megvalósítás esetén a Tulajdonos jogosult javítást, vagy pótlást kezdeményezni a Beruházónál;
2. a Beruházó kijelenti, hogy a Fejlesztés megvalósításával kapcsolatosan felmerülő valamennyi költséget kizárólag maga viseli, ezzel összefüggésben a Fővárosi Önkormányzat felé semmilyen pénzügyi ellenérték, vagy költségigényt, követelést nem támaszt, annak Tulajdonos részéről történő elszámolására, megtérítésére sem most, sem pedig a jövőben semmilyen jogcímen nem tart igényt, erre nézve Tulajdonos és Üzemeltető kijelenti, hogy az 1. számú melléklet szerinti Tervdokumentációban meghatározott műszaki tartalmon felül csak a hibás vagy eltérő teljesítés esetén kérhet módosítást, ezen felül többlet műszaki tartalmat nem kérhet;
3. Felek megállapítják, hogy a Tervdokumentáció (1. számú melléklet) alapján a Fejlesztés tervezett költsége **nettó** **120 914 338 Ft + ÁFA**, azaz nettó egyszázhúszmilló-kilencszáztizennégyezer-háromszázharmincnyolc forint + ÁFA, amelyet teljes egészében a Beruházó visel;
4. Beruházó kijelenti, hogy a Fejlesztés befejezését követően megvalósulási dokumentációt készít, mely tartalmazza a beépített anyagok teljesítmény nyilatkozatát és karbantartási útmutatóját, a megvalósulási helyszínrajzot, a telepített növények eredetét igazoló növényútlevelet és az első éves üzemeltetési tervet;
5. a Fejlesztés eredményeként megvalósult állapotot a Beruházó által átadott megvalósulási dokumentáció alapján a Fővárosi Önkormányzat az Üzemeltető által üzemeltetett parkkataszteri nyilvántartásban rögzíti.

2.5. A Beruházó saját költségén és kockázatára vállalja a Fejlesztéshez kapcsolódó kivitelezési munkák teljeskörű lebonyolítását.

2.6. A Beruházó kijelenti, hogy a jelen Megállapodás alapján tervezett Fejlesztést kizárólag saját finanszírozása keretében valósítja meg, a Fővárosi Önkormányzat annak megvalósításához semmilyen forrás biztosítására nem köteles és felé a Fejlesztéssel kapcsolatos fizetési igényt a jövőben sem támaszt.

2.7. A Beruházó vállalja, hogy a jelen Megállapodás szerinti Fejlesztéssel kapcsolatban minden szükséges információt, adatot olyan időben hoz Tulajdonos tudomására, hogy Tulajdonosnak az azzal kapcsolatos véleménye kialakítására, illetve intézkedés megtételére elegendő idő álljon rendelkezésre.

2.8. A Beruházó vállalja, hogy a jelen Megállapodás szerinti Fejlesztést 2022. december 31-ig megvalósítja.

**3. A Fejlesztés megkezdésének és megvalósításának feltételei**

*Általános feltételek*

3.1. Felek rögzítik, hogy a jelen Megállapodás az 1. számú melléklet szerinti Tervdokumentáció szerinti műszaki tartalom megvalósítására vonatkozik, ezért amennyiben ahhoz képest a Beruházó bármilyen változtatást kíván eszközölni a Fejlesztés tekintetében, úgy erről köteles előzetesen a Fővárosi Önkormányzatot írásban értesíteni a tervezett változtatás műszaki és pénzügyi részletezése mellett. A Fővárosi Önkormányzat az előzetes értesítés alapján egyoldalúan jogosult határozni az eltérő műszaki tartalom engedélyezéséről, ennek körében dönt arról, hogy az engedélyt külön hozzájáruló nyilatkozatban adja meg, vagy pedig a jelen Megállapodás módosításához köti.

3.2. Ha a Beruházó a Fejlesztés végzése során a Fővárosi Önkormányzat előzetes és írásos hozzájárulása nélkül eltér az 1. számú melléklet szerinti műszaki tartalomtól, úgy a Fővárosi Önkormányzat felszólítására haladéktalanul köteles a megszabott határidőre és a jelen Megállapodás keretében a Tulajdonos által jóváhagyott műszaki tartalomnak megfelelően elvégezni a Fejlesztést, vagy – a Fővárosi Önkormányzat választása szerint – köteles saját költségén és saját veszélyére helyreállítani a Fejlesztési terület Fejlesztés megkezdésekor fennállt eredeti állapotát.

3.3. Ha a Beruházó nem teljesíti a 3.2. pontban meghatározott kötelezettségeit, úgy a Fővárosi Önkormányzat jogosult a Beruházó költségére és veszélyére a Fejlesztési terület Fejlesztés megkezdésekor fennállt, eredeti állapotát maga helyreállítani vagy mással helyreállíttatni, illetve az engedély nélkül végzett munkák során létesített építményeket, berendezéseket, szerelvényeket és más ingóságokat, valamint a felhalmozott építőanyagokat Beruházó költségére és veszélyére maga eltávolítani, vagy mással eltávolíttatni.

3.4. A Fejlesztés megvalósítására vonatkozó tulajdonosi hozzájárulás megadása a Fővárosi Önkormányzat terhére nem jelent kötelezettségvállalást, a jelenlegi tulajdon- és birtokviszonyokban Fővárosi Önkormányzat számára hátrányos változást nem eredményezhet.

*A munkavégzés részletes feltételei*

3.5. Beruházó köteles a Fejlesztéshez kapcsolódó mindennemű munkálatot teljes körű gondossággal, a vonatkozó jogszabályok, műszaki előírások és szabványok betartásával, I. osztályú minőségben elvégezni.

3.6. Beruházó kötelezettséget vállal arra, hogy a Fejlesztés során betart minden, az építési, fejlesztési és kivitelezési tevékenységre irányadó előírást, szabályt, beleértve a munkavédelmi és foglalkoztatási szabályokat is.

3.7. Beruházó előzetes egyeztetés alapján bármikor biztosítja a Fővárosi Önkormányzat részére a Fejlesztési területre való bejutást, a Fejlesztés megvalósítása keretében végzett munkák ellenőrzését. Beruházó köteles az ellenőrzések során a Fővárosi Önkormányzat képviselőivel, kapcsolattartójával, az általa esetlegesen bevont szakértőkkel és egyéb közreműködőkkel együttműködni, az ellenőrzés végzéséhez szükséges támogatást megadni. Az ellenőrzések keretében a Beruházó köteles a tervekbe, műszaki iratokba való betekintést biztosítani, illetve az összes szükséges dokumentumot rendelkezésre bocsátani, a helyszín megtekintését lehetővé tenni. Az ellenőrzés eredményeként a Fővárosi Önkormányzat követelheti a Megállapodásban rögzítettekkel ellentétes tevékenység gyakorlásának haladéktalan megszüntetését.

3.8. Felek rögzítik, hogy a Fejlesztés megvalósításából eredő esetleges károk viselésére teljes mértékben a Beruházó köteles. A Beruházó tudomásul veszi, hogy a kárfelelőssége a Fejlesztés megvalósításának időtartama alatt, a műszaki átadás-átvételi eljárás sikeres lezárásáig fennáll minden, a Fejlesztési területen, a Fejlesztés megvalósításából eredő károkkal összefüggésben. A Beruházó a Fejlesztés megvalósításából eredő tevékenységével összefüggésben teljes körű felelősséget vállal minden közvetlenül - akár a Fővárosi Önkormányzatnak, akár harmadik személyeknek - okozott vagyoni és nem vagyoni kár megtérítéséért, az esetlegesen bekövetkezett károkért a Fővárosi Önkormányzatot semmilyen felelősség nem terheli.

3.9. A Beruházó tudomásul veszi, hogy a Fejlesztés keretében elvégzendő kivitelezési munkák megrendelőjeként az Üzemeltetőre történő engedményezés időpontjáig jogosult és köteles a kivitelezővel szemben közvetlenül érvényesíteni jótállási és szavatossági jogait. A Beruházó kijelenti, hogy a Fejlesztés eredményeként létrejövő közparki beruházás épített és zöldfelületi elemeihez kapcsolódó garanciális jogokat (szavatosság, jótállás, stb.) a jelen Megállapodás 3.13. pontjában rögzített műszaki átadás-átvételi eljárás sikeres lezárásának napjával térítésmentesen az Üzemeltetőre engedményezi. Beruházó kötelezettséget vállal arra, hogy az engedményezés időpontjáról írásban értesíti a garanciális kötelezettségekkel érintett partnereit, beszállítóit.

3.10. A Fejlesztéshez kapcsolódó munkálatok elvégzéséhez esetlegesen szükséges egyéb engedélyek rendelkezésre állását a Beruházó saját költségen biztosítja kivitelezési munkák megkezdésének időpontjáig. A Fővárosi Önkormányzat e körben kötelezettséget vállal arra, hogy a Fejlesztés megkezdését megelőzően a zöldfelület-kezelői szakvéleményt a Beruházó részére térítésmentesen megadja.

3.11. A Fejlesztéshez kapcsolódó kiviteli munkálatok szakszerű elvégzésének felügyelete, így a műszaki ellenőrzés és a kertészeti-, valamint szükség esetén egyéb szakfelügyeleti feladatok megrendelése és finanszírozása a Beruházó feladata.

3.12. A Beruházó felelősséget vállal azért, hogy a Fejlesztés kapcsán létrejött vagyonnövekmény per-, teher- és igénymentes.

3.13. Beruházó a Fejlesztés befejezéséről a Tulajdonos képviselőjét tájékoztatja. Felek az Fejlesztési terület műszaki állapotáról, a Fejlesztés megvalósulásáról műszaki átadás-átvételi eljárást folytatnak le és az eljárás sikeres lezárásának napján műszaki átadás-átvételi jegyzőkönyvet vesznek fel a jelen Megállapodás 2.8. pontjában rögzített határidőt követő legkésőbb 30 munkanapon belül.

**4. Fejlesztéssel kapcsolatos költségviselés, a Fejlesztés eredménye, tulajdoni kérdések**

4.1. Felek kijelentik, hogy a Fejlesztést a Beruházó saját költségén valósítja meg, a Fejlesztéssel összefüggésben felmerülő pénzügyi kötelezettségek (különösen, de nem kizárólag ÁFA, adó, illeték, egyéb költség fizetésének kötelezettsége) a Fővárosi Önkormányzatot semmilyen módon nem terhelhetik, a Beruházó a Fővárosi Önkormányzattal szemben – a Megállapodás, vagy annak esetleges módosítása, illetve egyéb megállapodás eltérő rendelkezése hiányában – semminemű megtérítési igénnyel nem élhet. Amennyiben a Fejlesztés következtében a műszaki átadás-átvételi eljárás sikeres lezárásának napját megelőzően a Fővárosi Önkormányzatnál bármilyen járulékos költség (ideértve különösen az adó, díj és egyéb, a tulajdonost terhelő fizetési kötelezettségeket) merül fel, úgy azt a Beruházó köteles a Fővárosi Önkormányzat javára megtéríteni.

4.2. Felek jelen Megállapodás aláírásával kifejezetten megállapodnak abban, hogy a Fejlesztés nem eredményez közös tulajdont, a Fejlesztés révén Beruházónak semminemű tulajdoni igénye nem keletkezik.

4.3. Beruházó a Fejlesztés eredményeképpen tulajdonjogot a Fejlesztési területen nem szerez, a Fejlesztés keretében beépítésre kerülő anyagok, dolgok, tárgyi eszközök, továbbá telepítésre kerülő növényzet a Fejlesztési terület alkotórészévé válnak. A Beruházó tudomásul veszi, hogy a Fejlesztési területen a Fejlesztés eredménye osztja az Fejlesztési terület jogi sorsát.

4.4. A Felek megállapodnak, hogy a Fejlesztés eredményeként létrejövő vagyonnövekmény a Fejlesztés megvalósításával (a sikeres műszaki átadás-átvétel napjával) térítésmentesen a Tulajdonos tulajdonába kerül és a Beruházó semmilyen követeléssel nem él Tulajdonos felé.

4.5. A Felek által kölcsönösen aláírt műszaki átadás-átvételi jegyzőkönyv mellékletét képezi a Beruházó által aláírt, beárazott műszaki leltár, amely tartalmazza a Fejlesztés tényleges bekerülési értékét a megvalósult vagyontárgyak szerinti bontásban. A Fejlesztés során létrejött vagyonnövekmény nyilvántartásba vételét és aktiválását befejezetlen beruházásként bekerülési értéken a Tulajdonos végzi.

4.6. Beruházó az általa készíttetett megvalósulási dokumentáció, ennek részeként a jótállási dokumentumok, illetőleg az esetleges kellékszavatossági igények érvényesítéséhez szükséges egyéb dokumentumok egy-egy eredeti példányát a Fejlesztés megvalósítását követően – a műszaki átadás-átvételi eljárás sikeres lezárásának napján, a műszaki átadás-átvételi jegyzőkönyv felvételével egyidejűleg – köteles átadni az Üzemeltető és a Tulajdonos részére.

4.7. Beruházó kijelenti, hogy a Fejlesztéssel kapcsolatban a Fővárosi Önkormányzat felé semmilyen pénzügyi ellenérték-, vagy költségigénye, követelése nincs és a jövőben sem lép fel semmilyen követeléssel a Fejlesztéssel kapcsolatban.

4.8. Beruházó kijelenti, hogy az Fejlesztési területre fordított értéknövelő fejlesztéséért ellenértéket nem kér, megtérítési igénnyel nem él.

**5. Megállapodást biztosító mellékkötelezettség**

Amennyiben a Fejlesztés a Beruházónak felróható okból félbemarad, a műszaki készültség függvényében Beruházó köteles a Fővárosi Önkormányzat felszólítására – a Fővárosi Önkormányzat választása szerint – a Fejlesztésnek a rendeltetésszerű használatra alkalmas állapotú befejezéséhez, vagy az eredeti állapot helyreállításához szükséges forrást a Fővárosi Önkormányzat által meghatározott megfelelő határidőn belül átadni. A Fejlesztés Beruházónak felróható okból történő félbemaradásának minősül, amennyiben a 2.8. pont szerinti teljesítési határidőt a Beruházó elmulasztja anélkül, hogy jelen Megállapodás módosításával a Felek új határidőt jelölnének ki.

**6. Kapcsolattartás**

6.1. Felek a jelen Megállapodás teljesítésének érdekében kapcsolattartó személyeket jelölnek ki a következők szerint:

**Tulajdonos részéről:**

név: Gábor Péter csoportvezető, BFFH Várostervezési Főosztály

tel.: +36 30/832-5978

e-mail: gabor.peter@budapest.hu

**Beruházó részéről:**

név: Kerényi Gyula, polgármesteri koordinátor

tel.: +36 30 871 9373

e-mail: kerenyi.gyula@masodikkerulet.hu

**BKM részéről:**

név: Biró Borbála főosztályvezető

tel.: +36-20-5826787

e-mail: biro.borbala@fokert.hu

Felek haladéktalanul tájékoztatják egymást a fent megnevezett kapcsolattartók személyében bekövetkezett változásról. Bármely Fél megváltoztathatja kapcsolattartó címét a másik Félnek küldött értesítés mellett. A kapcsolattartó cím megváltozása az értesítéstől számított öt (5) munkanap elteltével válik hatályossá, amely nem minősül a Megállapodás módosításának.

6.2. Felek rögzítik, hogy egymás között minden nyilatkozatot vagy egyéb értesítést írásban, szükség szerint tértivevényes levélben, e-mailben kell megküldeni.

6.3. A megküldés akkor tekinthető szabályszerűnek, ha azt a kijelölt kapcsolattartó személyek részére igazolt módon kézbesítették. Elektronikus üzenet akkor tekintendő kézbesítettnek, ha azt a címzett igazoltan kézhez vette, vagy automatikusan, vagy kifejezetten visszajelezte. A tértivevényes, vagy ajánlott küldeményeket a kézbesítés megkísérlésének napján kézbesítettnek kell tekinteni, ha a címzett az átvételt megtagadta.

**7. A Megállapodás megszűnése**

7.1. A Megállapodás megszűnik:

1. a Fejlesztés megvalósulásával és a műszaki átadás-átvételi eljárás sikeres lezárásával,
2. a Felek erre irányuló közös megegyezésével,
3. a Megállapodás 7.2. pontja szerinti felmondása következtében.

7.2. Felek rögzítik, hogy amennyiben valamelyik Fél a jelen Megállapodásban foglalt lényeges kötelezettségeit súlyosan megszegi, úgy a sérelmet szenvedett Fél jogosult a jelen Megállapodást azonnali hatállyal felmondani.

Súlyos szerződésszegésnek minősül különösen, de nem kizárólagosan, ha:

1. Beruházó a Fejlesztés megvalósítása során a Fővárosi Önkormányzat előzetes hozzájárulása nélkül eltér az 1. számú mellékletben foglalt, jelen Megállapodás szerinti műszaki tartalomtól,
2. Beruházó a Fejlesztést félbehagyja (5. pont),
3. a Fejlesztés megvalósítása során a Beruházóval közvetlen vagy közvetett módon jogviszonyban álló harmadik fél, vagy szervezet a jelen Megállapodás megkötését követően beállott körülmény folytán már nem minősül átlátható szervezetnek (Nvtv. 11. § (11) bekezdés c) pont).

**8. Egyéb rendelkezések**

8.1. Beruházó jelen Megállapodás aláírásával tudomásul veszi, hogy jelen Megállapodás adattartalma az információs önrendelkezési jogról és az információszabadságról szóló 2011. évi CXII. törvény szerint közérdekű adatnak minősül.

8.2. Beruházó kijelenti, hogy a nemzeti vagyonról szóló 2011. évi CXCVI. törvény (továbbiakban: Nvtv.) 3. § (1) bekezdés 1. pont a) alpontja szerint átlátható szervezetnek minősül.

8.3. Egyik Fél sem követ el szerződésszegést, ha a Megállapodás aláírásának időpontja után a kötelezettségei teljesítését olyan előre nem látható események akadályozzák meg, amelyek a Felek érdekkörén kívül merülnek fel, és amelyeket a Felek kellő gondossággal sem tudnak kiküszöbölni. Ha bármely Fél megítélése szerint az akadályoztatás körülményei kihathatnak a jelen megállapodás szerinti kötelezettségei teljesítésére, haladéktalanul értesítenie kell a másik Felet, megadva a körülmények jellegét, feltehető időtartamát és valószínű hatását. Az akadályoztatott Félnek minden tőle elvárhatót meg kell tennie annak érdekében, hogy az akadályoztatás hatásait elhárítva teljesíteni tudja szerződéses kötelezettségeit. Felek vállalják, hogy vis maior esemény esetén haladéktalanul egyeztetést folytatnak a megállapodásban foglalt kötelezettségek további teljesítésének módjáról, ennek megfelelően közös megegyezéssel módosítják jelen megállapodást, vagy külön megállapodást kötnek egymással.

8.4. Felek kijelentik, hogy megtesznek mindent annak érdekében, hogy közvetlen tárgyalások útján rendezzenek minden olyan nézeteltérést, vagy vitát, amely közöttük jelen Megállapodással kapcsolatosan felmerül.

8.5. Jelen Megállapodásban nem szabályozott kérdések tekintetében a Polgári Törvénykönyvről szóló 2013. évi V. törvény (Ptk.), az Nvtv. és a vonatkozó fővárosi önkormányzati rendeletek hatályos szabályai az irányadók.

8.6. Jelen megállapodás a Felek általi kölcsönös aláírásának napján, amennyiben a Megállapodást a Felek nem ugyanazon a napon írják alá, úgy az a későbbi aláírás időpontjában lép hatályba.

8.7. Felek jelen Megállapodást közös megegyezéssel, kizárólag írásban módosíthatják.

8.8. Felek kijelentik, hogy a Megállapodásban foglaltak végrehajtásakor a vonatkozó jogszabályi rendelkezéseket figyelembe véve az eljárási cselekmények során jóhiszeműen, együttműködve járnak el.

8.9. Jelen Megállapodás a Tulajdonos részéről …………………….. sz., a Beruházó részéről ………………….. sz. határozattal került jóváhagyásra.

Felek a Megállapodást, mint akaratukkal mindenben megegyezőt, érvényesen aláírták az alulírott napon és helyen 6 eredeti példányban, amelyből Tulajdonost 3, a Beruházót 2 és az Üzemeltetőt 1 példány illet meg.

**Mellékletek:**

1. sz. melléklet: Tervdokumentáció (kivonata)
2. sz. melléklet: Tételes, tervezett költségvetés

Budapest, 2022.. .………..………...…. Budapest, 2022……….. ………………………

|  |  |
| --- | --- |
| ……………………………………………..Budapest Főváros ÖnkormányzataképviseletébenA főpolgármester hatáskörében eljárvaKerpel-Fronius Gáborfőpolgármester-helyettes**Tulajdonos****Pénzügyi ellenjegyzést végezte:**……………………………….Berente Katalingazdasági igazgató2022. …………..…………hónap „…..” nap | …………………………………….Budapest Főváros II. Kerület Önkormányzataképviseletében Őrsi Gergelypolgármester**Beruházó** |

1. Budapest, 2022 ……………………….. „ „

|  |  |
| --- | --- |
| 1. …………………………………………………
2. BKM Budapesti Közművek Nonprofit Zártkörűen Működő Részvénytársaság
3. képviseletében
 | …………………………………………………BKM Budapesti Közművek Nonprofit Zártkörűen Működő Részvénytársaságképviseletében |
|  Zakar András főigazgató**Üzemeltető** | Hidegné Fehér Krisztinagazdasági igazgató**Üzemeltető** |